  Виталий Пронин Кызьы шунды пӧсь сиосыныз шунтэ, озьы ик «Шундыысь» егитъёс ӟырдыт мылкыдзэс жалятэк кисьто. Огазеяськонын нуналмысь маке вылез кылдэ. Кемалась ӧвӧл улонэ пыӵаны кутскизы кык выль проектъёс - «Шундыпитран» но «Куарагур».Али егитъёслэн огазеяськонзылэн шаерысьтымы ёросъёсын 18 ёзэтъёсыз вань. Ёросъёсын улӥсьёсты «Шундылэн» уженыз матэгес тодматон понна кылдытэмын «Шундыпитран» проект. Нимызъя ик валаны луэ, со шумприч, шаплы, котькытчы вутскыны тыршись егитъёсын герӟаськемын - «шундыос» потаны тыршо ёросысь ёросэ. Ёрос ёзэтъёсты чаклан сяна, соослы маке выльзэ пыртыны, ужамзэс ӵошатыны но пиналъёсын, гурт калыкен тодматскыны тыршо. Егит кырӟасьёс, артистъёс, арганчиос возьмато гуртын улӥсьёслы шулдыр концерт, котькуд мылкыд карись куноослы юанзэ сётыны быгатэ.Мукетыз проект - «Куарагур». Солэн валтӥсь ужпумез - егит удмурт кылбурчиосты, кырӟасьёсты но крезьгур гожъясьёсты шараян. Проект кӧня ке люкетъёслэсь кылдоз. Нырысь ик, кылбурчиослэсь ужъёссэс люкаса, соосты эскерон-быръён ортчоз. Собере ини уже пырисько крезьгур гожъясьёс но кырӟасьёс, таосызлы огкылысь ужано луоз. Кельшем кылбур чуръёсты, сюлэм пыр поттыса, крезьгур вылэ пуктон - со капчи уж ӧвӧл. Со сяна, котькуд пыриськисьлы удмурт кылэз тодыны кулэ. Текстэз рос-прос валатэк, солы крезьгур гожтыны уз лу, кырӟаны но.- Пӧртэм жанръёс мед луысалзы, поп музыкаен гинэ уг тунсыкъясько, дыр, удмурт егитъёс, оло, вань пӧлазы романс гожъясьёс но. Озьы ик кылбур чуръёсысь пӧртэм малпанъёсты, темаосты витёно, - вера удмурт егитъёслэн «Шунды» огазеяськонэнызы кивалтӥсь Ольга Тронина.10 тужгес устоез кырӟан быръемын луоз. Собере соосты студиын гожтыны луонлык кылдоз. Собере проектэ пыриськисьёс 5 пӧртэм ёросъёсы концертэн поталозы, нош берпуметӥ бадӟым ужрад луоз Ижкарын. Отын быръёзы тужгес усто кырӟанэз. Тужгес усто кылбур гожтӥсьлы бичет поттыны юрттозы, нош кырӟасьлы - клип гожтыны! Озьыен, «Шундылэн» кивалтэмез улсын луонлык вань удмурт эстрадамес паськытатыны, егит кылбурчиосты но крезьгурчиосты шараяны.Проектэз улонэ пыӵатыны юрттэ Эстониысь Ӵыжы-выжы калыкъёслы юрттонъя программа. Грант утон бордын кык адями ужаз - «Шунды» огазеяськонлэн тӧроез Ольга Тронина но та дэменлыклэн правлениезлэн ёзчиез Николай Анисимов.Огазеяськонлэн выль проектъёсыз юрттыны кулэ ёрос ёзэтъёсын кусыпъёсты эшшо но юнматыны, егитъёсты сайкатыны. Выль нимъёс кылӥськозы, но со понна гижысь-пиньысь тыршоно луоз.Сюлэмыд бурдъяське-а? Мылкыдыд ке вань быгатонлыкъёстэ эскерыны, дӥсьтӥськод ке ачид сярысь элькунмылы вераны - пыриськы!Марина Пахомова Туспуктӥз Анастасия Орлова Теги: Егитъёс Шунды  